पश्चिमी सिंहभूम में पीएलएफआई के ईनामी कमांडर समेत आठ नक्सली गिरफ्तार
झारखण्ड के पश्चिमी सिंहभूम जिले के बंदगांव थाना क्षेत्र के बिरदा जंगल-पहाड़ी से बुधवार को सुरक्षा बलों ने ‘प्रतिबंधित पीपुल्स लिबरेशन फ्रंट ऑफ इंडिया (पीएलएफआई)’ के दो लाख रुपये के ईनामी एरिया कमांडर अजय पुरती सहित 8 नक्सलियों को गिरफ्तार कर लिया।
चाईबासा: झारखण्ड के पश्चिमी सिंहभूम जिले के बंदगांव थाना क्षेत्र के बिरदा जंगल-पहाड़ी से बुधवार को सुरक्षा बलों ने ‘प्रतिबंधित पीपुल्स लिबरेशन फ्रंट ऑफ इंडिया (पीएलएफआई)’ के दो लाख रुपये के ईनामी एरिया कमांडर अजय पुरती सहित 8 नक्सलियों को गिरफ्तार कर लिया। पश्चिमी सिंहभूम के पुलिस अधीक्षक अजय लिंडा ने यहां बताया कि केन्द्रीय रिजर्व पुलिस बल के साथ एक गुप्त सूचना के आधार पर अभियान चलाकर जिले के बंदगांव थाना क्षेत्र के बिरदा जंगल-पहाड़ी से आज सुरक्षा बलों ने पीएलएफआई के दो लाख रुपये के ईनामी एरिया कमांडर अजय पुरती उर्फ मनोज पुरती उर्फ बिरसा हेस्सा पुरती उर्फ बुढ़ा उर्फ रूठा सहित 8 नक्सलियों को गिरफ्तार कर लिया। उन्होंने बताया कि अजय पुरती के अलावा गिरफ्तार किये गये अन्य नक्सलियों में अकिला सांडी पुरती उर्फ डिबोडी, डुपन उर्फ तोपना कन्डुलना, हेरमन सांडी पुरती उर्फ सुखराम सांडी पुरती, दोसरो मुण्डा, पोलुस सांडी पुरती, गालु सांडी पुरती एवं प्रभु सहाय सिरूम शामिल हैं। गिरफ्तार नक्सलियों के पास से सुरक्षा बलों ने 2 देशी कट्टा, 8 कारतूस, वायरलेस सेट एवं चार्जर, पांच मोबाईल फोन, छह सिम कार्ड, दो मोटर साइकिल, लेवी चंदा मांगने की रसीद एवं दैनिक आवश्यकता के सामान बरामद किये। पुलिस अधीक्षक ने बताया कि उन्हें बंदगांव थाना के गिरदा पहाड़ी के पास पीएलएफआई एरिया कमांडर अजय पुरती के दस्ते के सक्रिय होने की सूचना मिली थी। यह गिरफ्तारी जिला पुलिस के लिए बड़ी उपलब्धि मानी जा रही है। बंदगांव थाना क्षेत्र से गिरफ्तार अजय पुरती के विरूद्ध पश्चिमी सिंहभूम जिले के विभिन्न थानो में हत्या, हत्या के प्रयास, रंगदारी, आगजनी, पुलिस पार्टी पर हमला एवं अन्य नक्सली घटनाओं से संबंधित 43 मामले दर्ज है। इसके अतिरिक्त पड़ोसी खूंटी जिले के रनिया एवं अन्य थाना में भी उसके खिलाफ सात मामले दर्ज हैं।